La Diputació de València destinarà un milió d’euros a Burjassot en el que queda d’any
2025-07-24

El president de la Diputació de València, Jorge Rodríguez, ha informat aquest matí, 31 de juliol, en la reunió de treball d’alcaldes, a la qual ha assistit l’alcalde de Burjassot, Rafa García, que, a partir de setembre, hi haurà un programa d’inversions que impulsarà les ajudes als municipis. En concret, ha informat que Burjassot tindrà disponible prop d’un milió d’euros per a destinar a obres econòmicament sostenibles.

Les bases d’aquest projecte s’aprovaran al setembre i les obres seran adjudicades abans de desembre d’enguany, els projectes que es presentaran seran destinats a la rehabilitació d’instal·lacions municipals o projectes de necessitat urgent d’edificis municipals. Principalment, enguany, l’Ajuntament de Burjassot presentarà projectes referents a espais esportius municipals i edificis municipals.

Per a l’alcalde de Burjassot, Rafa García, és “obvi que estem entrant en un nou rumb polític, on es compta amb tots els municipis, i on podrem també, com a ciutat, disposar de capacitat inversora per a renovar o rehabilitar instal·lacions municipals. Estem molt esperançats, satisfets i orgullosos del treball que està realitzant la Diputació de València, i Jorge Rodríguez al capdavant com el seu màxim representant”.